钦定古今图书集成/明伦汇编/官常典/第770卷 > 缪昌期
## 钦定古今图书集成/明伦汇编/官常典/第770卷 > 缪昌期

按《明外史》本传：“昌期，字当时，江阴人。为诸生，有盛名。
举万历四十一年进士，改庶吉士，年五十有二矣。有
同年生忌之，扬言为于玉立所荐，自是有东林之目。
张差梃击事，刘廷元倡言风癫，刘光复和之，疏诋发
奸者，谓不当诧之为奇货，居之为元功。昌期愤，语朝
士曰：‘奸徒狙击青宫，此何等事，乃以‘风癫’二字庇天
下乱臣贼子，以‘奇货元功’四字没天下忠臣义士哉’！”
廷元辈闻其语，深疾之。给事中刘文炳劾大学士吴
道南，遂阴诋昌期。时方授检讨，文炳再疏显攻，昌期
即移疾去。既而京察，廷元辈复思中之，学士刘一燝
力持，乃免。天启元年还朝，一燝以次辅当国。其冬，首
辅叶向高入小人间，一燝于向高，谓欲沮其来，向高
不悦。会给事中孙杰承魏忠贤指，劾一燝及周嘉谟，
忠贤遽传旨允放。昌期急诣向高，力言：“二人顾命重
臣，不可轻逐，内传不可奉。”向高怫然曰：“上所传，何敢
不奉？”昌期曰：“公三朝老臣，始至之日，以去就力争，必
可得也。若一传而放两大臣，异日天子手滑，不复可
止矣。”向高嘿然。昌期因备言一燝质直无他肠，向高
意稍解。会顾大章亦为向高言之，一燝乃得善去。两
人故向高门下士也。昌期寻迁左赞善，进谕德。杨涟
《劾忠贤疏》上，昌期适过向高，向高曰：“杨君此疏太率。
易。”其人于上前。时有匡正鸟飞入宫，上乘梯手攫之，
其人挽衣不得。上有小珰赐绯者，叱曰：“此非汝分，虽
赐，不得衣也。其强直如此。是疏行，安得此小心谨慎
之人在上左右？”昌期愕然曰：“谁为此言以误公，可斩
也。”向高色变。昌期徐起去，语闻于涟，涟怒，向高亦内
惭，密具揭请帝允忠贤辞。忠贤大愠。向高惧，思所以
自解，乃扬言：“此非我意，门生缪昌期迫我也。”会有言
涟疏乃昌期代草者，忠贤遂深怒不可解。及向高去，
韩爌秉政，忠贤逐赵南星、高攀龙、魏大中及涟、光斗、
爌皆具揭恳留。忠贤及其党谓昌期实左右之，而昌
期于诸人去国，率送之郊外，执手太息。由是忠贤益
恨昌期，知势不可留，具疏乞假，遂落职闲住。五年春，
以汪文言狱词连及，削职提问。忠贤憾不置。明年二月，复于他疏责“昌期已削”籍，犹冠盖延宾，令缇骑逮
问。逾月，复入之。《李实》疏中，下诏狱。昌期慷慨对簿，词
气不挠，竟坐赃三千，五毒备至。昌期不胜刑，四月晦，
毙于狱。《庄烈帝》即位，赠詹事兼侍读学士，录其一子。
诏并予谥。而是时姚希孟以词臣持物论，雅不善左
光斗、周宗建，力尼之，遂并昌期及周起元、李应昇、黄
尊素、周朝瑞、袁化中、顾大章皆不获谥，福王时，始谥
《文贞》。